ابن الحسن عباسی

ابن الحسن عباسی (1972–2020ء) پاکستانی عالم دین، ادیب، مصنف، جامعہ تراث الاسلام کراچی کے بانی و مہتمم اور ماہنامہ النخیل کے مدیر تھے۔

 سوانح 
مسعود عباسی ابن مخدوم عباسی 1972ء میں پیدا ہوئے۔ وہ اپنے قلمی نام ابن الحسن عباسی سے معروف ہیں۔ 1993ء میں انھوں نے دار العلوم کراچی سے سند فضیلت حاصل کی، 1993 تا 2010ء انھوں نے جامعہ فاروقیہ کراچی میں تدریسی خدمات انجام دیں، پھر 2010ء سے تا دم حیات جامعہ ترات الاسلام کراچی کے شیخ الحدیث بانی و مہتمم کی حیثیت سے خدمات انجام دیتے رہے۔ نیز سولہ سال تک وفاق المدارس کے ماہانہ ترجمان کے بانی مدیر رہے؛ اس کے بعد ماہنامہ النخیل کا اجرا کیا اور تاوفات اس کے مدیر رہے۔ ان کی زندگی کا ایک کارنامہ یہ بھی ہے کہ انھوں نے اپنی وفات سے چند مہینوں پہلے مشاہیر اہل علم کی مطالعاتی زندگی پر ماہنامہ النخیل، کراچی کا یادگار شمارہ ”یادگار زمانہ شخصیات کا احوال مطالعہ“ کے نام سے شائع کیا، جس میں مطالعاتی زندگی پر مبنی عالم اسلام کے تقریبا 80 اہل علم و ادب کی تحریریں مضمون نگار کے مختصر تعارف کے ساتھ شامل ہیں۔

ان کا انتقال 27 ربیع الثانی 1442ھ مطابق 14 دسمبر 2020ء کو ہوا۔

 تصانیف 
ماہنامہ النخیل کے خصوصی نمبر ”یادگار زمانہ شخصیات کا احوال مطالعہ“ کے علاوہ ان کی تصانیف میں درج ذیل کتابیں شامل ہیں:
 ترتیب کشف الباری شرح صحیح بخاری (کتاب المغازی تا کتاب النفقات؛ چھ جلدیں)
 متاع وقت اور کاروانِ علم
 کرنیں
 داستاں کہتے کہتے
 کتابوں کی درسگاہ میں
 کتاب نما
 التجائے مسافر
 مدارس: ماضی، حال، مستقبل
 کچھ دیر غیر مقلدین کے ساتھ
 وفاق المدارس: ساٹھ سالہ تاریخ
 درسِ مقامات حریری
 توضیح الدراسہ شرح حماسہ

 حوالہ جات 

زمرہ:پاکستانی اسلامی مذہبی رہنما